**แนวทางการจัดทำโครงการขอรับการสนับสนุนด้านการป้องกันและแก้ไขปัญหายาเสพติดขององค์กรปกครองส่วนท้องถิ่น ตามระเบียบกระทรวงมหาดไทย ว่าด้วยเงินอุดหนุนขององค์กรปกครองส่วนท้องถิ่น พ.ศ. 2559**

|  |  |  |
| --- | --- | --- |
| **องค์ประกอบ** | **กรอบรายละเอียด** | **ข้อระเบียบ/กฎหมาย** |
| 1. หลักการ/เหตุผล | - หน่วยงานที่ขอรับเงินอุดหนุนจากองค์กรปกครองส่วนท้องถิ่น เพื่อไปดำเนินการในภารกิจด้านการป้องกันและแก้ไขปัญหายาเสพติด จะต้องระบุถึงสถานการณ์ ข้อมูลรายละเอียดเหตุผล/ความจำเป็น ที่จะต้องขอรับการสนับสนุนงบประมาณไปดำเนินการ อาทิ ข้อมูลการแพร่ระบาดยาเสพติด สภาพเศรษฐกิจ สังคม และสิ่งแวดล้อม กลุ่มเสี่ยงต่างๆ เป็นต้น และ จะส่งผลกระทบต่อครอบครัว ชุมชน และสังคมอย่างไร และเป็นภารกิจที่อยู่ในอำนาจหน้าที่ของหน่วยงาน ที่ขอรับเงินอุดหนุนตามกฎหมาย ระเบียบ ประกาศหรือข้อบังคับ รวมทั้งนโยบายของกระทรวง กรม  ที่เกี่ยวข้องกับการป้องกันและแก้ไขปัญหายาเสพติด ต้องระบุรายละเอียดให้ชัดเจน | ตามระเบียบกระทรวงมหาดไทย ว่าด้วย เงินอุดหนุนฯ พ.ศ. 2559 ข้อ 8 (1) |
| 2. วัตถุประสงค์  ของโครงการ | - หน่วยงานที่ขอรับเงินอุดหนุนจากองค์กรปกครองส่วนท้องถิ่น จะต้องระบุวัตถุประสงค์ของโครงการ ในการดำเนินกิจกรรมให้สอดคล้องตามอำนาจหน้าที่ขององค์กรปกครองส่วนท้องถิ่น ในด้านการป้องกันและแก้ไขปัญหายาเสพติด (ยกเว้นด้านการปราบปราม) อาทิ  1. เพื่อรณรงค์สร้างจิตสำนึกให้ประชาชนได้ตระหนักถึงพิษภัยของยาเสพติด  2. เพื่อให้ผู้เข้ารับการอบรมมีความรู้ความเข้าใจ ในการดำเนินการตามมาตรการป้องกันและแก้ไขปัญหายาเสพติด  3. เพื่อจัดกิจกรรมในการบำบัดรักษา ฟื้นฟูสมรรถภาพผู้เสพยาเสพติด  4. เพื่อจัดหาชุดตรวจหาสารเสพติดพร้อมอุปกรณ์  ในการตรวจเป้าหมายกลุ่มเสี่ยง เข้ารับการรักษาบำบัด ฟื้นฟู หรือการติดตามผู้ผ่านการรักษาบำบัดฟื้นฟูผู้ติดยาเสพติด  5. เพื่อจัดกิจกรรมในการส่งเสริมอาชีพให้กับผู้ผ่านการรักษา บำบัด ฟื้นฟูสมรรถภาพผู้ติดยาเสพติด | ตามระเบียบกระทรวงมหาดไทย ว่าด้วย เงินอุดหนุนฯ พ.ศ. 2559 ข้อ 4 (1) |

- 2 -

|  |  |  |
| --- | --- | --- |
| **องค์ประกอบ** | **กรอบรายละเอียด** | **ข้อระเบียบ/กฎหมาย** |
| 3. เป้าหมาย | - หน่วยงานที่ขอรับเงินอุดหนุนจะต้องกำหนดกลุ่มเป้าหมายในการดำเนินโครงการ/กิจกรรม  ให้ประชาชนในเขตองค์กรปกครองส่วนท้องถิ่น ที่ให้เงินอุดหนุนต้องได้รับประโยชน์จากโครงการ ที่จะได้รับเงินอุดหนุนว่าเป็นผู้นำท้องถิ่น/ท้องที่/องค์กรภาคประชาชน หรือประชาชนทั่วไปในกลุ่มเสี่ยง ในการดำเนินการตามกิจกรรมต่างๆ เป็นจำนวนเท่าใดในแต่ละกิจกรรมให้ชัดเจน | ตามระเบียบกระทรวงมหาดไทย ว่าด้วย เงินอุดหนุนฯ พ.ศ. 2559 ข้อ 4 (2) |
| 4. วิธีดำเนินการ/ลักษณะของกิจกรรม | - หน่วยงานที่ขอรับเงินอุดหนุนต้องระบุวิธีการดำเนินการ/ลักษณะ รายละเอียดการดำเนินการตามกิจกรรมต่างๆ ให้ชัดเจนและสอดคล้องกับอำนาจหน้าที่ขององค์กรปกครองส่วนท้องถิ่น อาทิ  1. การจัดกิจกรรมรณรงค์ประชาสัมพันธ์ สร้างจิตสำนึกในโอกาสต่างๆ  2. การจัดกิจกรรมอบรมให้ความรู้ในการขับเคลื่อนตามนโยบาย/มาตรการป้องกันและแก้ไขปัญหา ยาเสพติดกลุ่มเสี่ยง  3. การจัดกิจกรรมในการบำบัดรักษา ฟื้นฟูฯ ผู้ติดยาเสพติด  4. การจัดหาชุดตรวจสารเสพติดและอุปกรณ์  เพื่อนำไปใช้ตรวจเป้าหมายกลุ่มเสี่ยงเข้ารับการบำบัดรักษา ฟื้นฟู หรือติดตามผู้ผ่านการบำบัดรักษา ฟื้นฟูฯ  5. การจัดกิจกรรมส่งเสริมอาชีพ ให้รับผู้ผ่านการรักษา บำบัดฟื้นฟูผู้ติดยาเสพติด | 1. ภารกิจด้านการป้องกันและแก้ไขปัญหา ยาเสพติดเป็นภารกิจตามอำนาจหน้าที่ขององค์กรปกครองส่วนท้องถิ่น (อบจ./เทศบาล/อบต./เมืองพัทยา) ในการจัดระบบบริการสาธารณะเกี่ยวกับการรักษาความสงบเรียบร้อย การส่งเสริมและสนับสนุน การป้องกันและรักษาความปลอดภัยในชีวิตและทรัพย์สิน เพื่อประโยชน์ของประชาชนในท้องถิ่นของตนเอง ตามพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. 2542 และกฎหมายจัดตั้งขององค์กรปกครองส่วนท้องถิ่น  2. มติคณะกรรมการพิจารณาร่างกฎหมายของกระทรวงมหาดไทย ประชุมครั้งที่ 39/2560 เมื่อวันที่ 2 ส.ค. 2560 เห็นว่า องค์กรปกครองส่วนท้องถิ่นสามารถอุดหนุนงบประมาณให้แก่หน่วยงานในการดำเนินกิจกรรมด้านการป้องกันและแก้ไขปัญหายาเสพติดได้  3. การประชุมปรึกษาหารือร่วมกันระหว่าง ส่วนกลาง/สตง./สำนักงาน ก.ก.ถ. เมื่อวันที่ 13 ก.ค. 2561 มีความเห็นร่วมกันว่า องค์กรปกครองส่วนท้องถิ่นมีหน้าที่ในการป้องกันและแก้ไขปัญหายาเสพติด สามารถจัดซื้อสารตรวจยาเสพติดไปตรวจกลุ่มเสี่ยง ค้นหาเข้ารับการบำบัดรักษา ฟื้นฟูและติดตามผู้ผ่านการบำบัดรักษาฟื้นฟูฯ ได้(ยกเว้นการตรวจเพื่อปราบปรามจับกุม) |

- 3 -

|  |  |  |
| --- | --- | --- |
| **องค์ประกอบ** | **กรอบรายละเอียด** | **ข้อระเบียบ/กฎหมาย** |
| 5. ระยะเวลาดำเนินการ | - หน่วยงานขอรับเงินอุดหนุนจะต้องระบุระยะเวลาการดำเนินการตามโครงการ/กิจกรรมให้แล้วเสร็จ ภายในปีงบประมาณนั้น | ตามหนังสือกรมส่งเสริมการปกครองท้องถิ่น ด่วนที่สุด ที่ มท 0808.2/ว 3616 ลงวันที่ 24 มิถุนายน 2559 |
| 6. สถานที่ดำเนินการ | ควรระบุสถานที่ให้ชัดเจน  (ระบุสถานที่ตั้ง หมู่บ้าน ตำบล อำเภอ จังหวัด) |  |
| 7. หน่วยงานที่รับผิดชอบ | - หน่วยงานที่ขอรับเงินอุดหนุนจากองค์กรปกครองส่วนท้องถิ่นจะเป็น อปท. อื่น หรือ ส่วนราชการที่จัดตั้งตามกฎหมายว่าด้วยระเบียบบริหารราชการแผ่นดิน อาทิ ที่ทำการปกครองจังหวัด/อำเภอ หรือส่วนราชการประจำจังหวัด/อำเภอ เป็นต้น | ตามระเบียบกระทรวงมหาดไทย ว่าด้วย เงินอุดหนุนฯ พ.ศ. 2559 ข้อ 3 วรรคสาม |
| 8. งบประมาณ | - หน่วยงานที่ขอรับเงินอุดหนุนจะต้องระบุงบประมาณที่ขอรับการสนับสนุนและงบประมาณที่สมทบแยกกันเป็น 2 ส่วน  1) ขอรับเงินอุดหนุนจาก (อบจ./เทศบาล/อบต.) จำนวนเงิน ............ บาท (................)  2) งบประมาณในส่วนของตนเองร่วมสมทบ จำนวนเงิน ..... บาท (................) (เฉพาะ อปท. และส่วนราชการ ยกเว้นเงินอุดหนุนที่ อปท. ได้รับไว้เป็นการเฉพาะที่ต้องตั้งงบประมาณเงินอุดหนุนให้หน่วยงาน)  - หน่วยงานขอรับเงินอุดหนุนจะต้องจัดทำรายละเอียดการใช้จ่ายงบประมาณตาม จำนวนยอดรวมที่ขอรับงบประมาณทุกรายการของทุกกิจกรรมให้เป็นไปตามระเบียบกฎหมายของทางราชการ ทั้งในส่วนของงบประมาณสมทบ และงบประมาณที่ขอรับเงินอุดหนุนจากองค์กรปกครองส่วนท้องถิ่น มิให้ขอรับเงินมารวมไว้โดยมิได้แสดงค่าใช้จ่าย | 1. กิจกรรมการอบรม ฝึกอบรม จะต้องกำหนดรายละเอียดค่าใช้จ่ายให้สอดคล้องตามระเบียบกระทรวงมหาดไทย ว่าด้วยค่าใช้จ่ายในการฝึกอบรม และการเข้ารับการฝึกอบรมของเจ้าหน้าที่ท้องถิ่น พ.ศ. 2557  2. การจัดกิจกรรมหรือการจัดงานรณรงค์ ประชาสัมพันธ์จะต้องกำหนดค่าใช้จ่ายให้สอดคล้องตามระเบียบกระทรวงมหาดไทย  ว่าด้วยการเบิกจ่ายค่าใช้จ่ายในการจัดงาน การจัดการแข่งขันกีฬาและการส่งนักกีฬา เข้าร่วมการแข่งขันกีฬาขององค์กรปกครองส่วนท้องถิ่น พ.ศ. 2559  3. การจัดหาวัสดุสารตรวจยาเสพติด การกำหนดค่าใช้จ่ายในการจัดหา ต้องเป็นไปตามราคามาตรฐานของทางราชการในการปฏิบัติตามพ.ร.บ. การจัดซื้อจัดจ้างและการบริหารพัสดุภาครัฐ พ.ศ. 2560 |
| 9. ผลที่คาดว่าจะได้รับ | - หน่วยงานขอรับงบเงินอุดหนุนจะต้องระบุผลที่คาดว่าจะได้รับให้สอดคล้องกับวัตถุประสงค์โครงการ/กิจกรรมทั้งเชิงปริมาณและคุณภาพ | ตามระเบียบกระทรวงมหาดไทย ว่าด้วย เงินอุดหนุนฯ พ.ศ. 2559 ข้อ 4 (2) |